מוזיאון המלחמה הגדולה בפרון

מוזיאון המלחמה הגדולה בפרון (בצרפתית: Historial de la Grande Guerre) הוא מוזיאון לאומי (צר'), שהוקם ב-1992 בצפון צרפת, המנציח את מלחמת העולם הראשונה. המוזיאון נמצא בעיר פרון (צר') שבצפון צרפת, בקרבת האזור בו התחולל, ב-1916, הקרב על הסום במהלכו נפצעו או נהרגו כמיליון חיילים. שם המוזיאון בשם שניתן לאתר הוחלפה המילה "מוזיאון" במילה ההיברידית "היסטוריאל" (Historial) המשלבת את המילה "היסטוריה" עם המילה "ממוריאל" (Memorial). מילה זו מדגישה את המשקל שנותן המוזיאון הן להיסטוריה של המלחמה הגדולה והן להנצחת חללי המערכה. ההיסטוריה של המוזיאון בשנים שלאחר סיום המלחמה הגדולה הוקמו בזירות הקרב השונות מאות אנדרטאות שמנציחות בודדים, יחידות ואירועים ספציפיים שהיו ראויים לציון. אנדרטאות אלו היוו מוקד עליה לרגל לקרובי משפחה, ווטרנים שהשתתפו בקרבות, נציגי יחידות ועוד. על אף היקף ההנצחה הגדול חלקו רבים את התחושה שלמרות היקפה אין מוזיאון אחד מרכזי שמציג מבט רחב על כל המלחמה ומעביר את תולדות הסכסוך לציבור הרחב. ב-1986 הרימה מועצת מחוז סום את הכפפה והחלה לדון בהקמת מוזיאון מלחמה כשצוות ההיגוי הציע לשלב במוזיאון גם מרכז מחקר בינלאומי על תולדות מלחמת העולם הראשונה. המועצה הכריזה על תחרות אדריכלים וב-1987 נבחר אנרי אדואר סיריאני (צר'). כאתר המתאים להקמת המוזיאון נבחרה העיר פרון (צר') שבצפון מחוז סום וקרובה לשדות הקטל של הקרב על הסום. בתחומי העיר נבחרה, עבור המוזיאון, החצר של "טירת פרון" (צר') שנבנתה במאה ה-15 במזרח העיר. המימון לבניית המוזיאון ואחזקתו מקורו מקרנות אירופיות, קרנות של המדינות השונות שהיו מעורבות במלחמה הגדולה, תקציב ממשרדי ממשלה צרפתיים וקרנות של המועצות העירוניות במחוז סום. בניית מבנה המוזיאון החלה ב-1987 וב-1990 נבחרה חברת רפרז'ה (Repérages) לעצב את התכנים שיוצגו בו. המוזיאון נחנך ב-1992. ב-2016, לציון 100 שנה למלחמה הגדולה ולקרב על הסום, נערך במוזיאון שיפוץ בחלק מהתצוגות. באותה שנה נפתחה שלוחה שלו לייד אנדרטת טייפוואל לנעדרי הסום (כ-25 ק"מ מצפון מערב לפרון). בניגוד למוזיאון בפרון שמקיף את כל המלחמה הגדולה, המוזיאון בטייפוואל מתמקד בקרב על הסום. מבנה המוזיאון המוזיאון נבנה בקומה אחת ובסגנון מודרני פשוט תוך שימוש בבטון לבן התואם את צבע הגיר של הטירה המקיפה אותו אך נוגד לחלוטין את סגנון ימי הביניים של אותה טירה. במהלך הבנייה התמודד האדריכל סיריאני עם קיומה של בריכת מים בשטח הטירה כך שחלק מהמוזיאון נבנה על עמודים הטובלים בבריכה. התצוגה מלאכת איסוף החפצים עבור המוזיאון החלה ב-1987, עם תחילת תכנונו, וכיום בידי המוזיאון כ-50,000 פריטים הקשורים למלחמה הגדולה. אוסף פריטים זה כולל גם תמונות וסרטים היסטוריים. המוזיאון שם את האדם במרכז ומשווה בין שלוש המדינות העיקריות שלחמו במערכה - גרמניה, צרפת בריטניה, בתחומים הקשורים לחיים בחזית ובבית. התצוגה לא מתייחסת אך ורק לחיילים בשדה הקרב אלא מפנה זרקור לכלל החברה דהינו גם לאזרחים שהושפעו מהמלחמה, לאסירים, לאוכלוסיות כבושות, לעקורים וכו'. התצוגה כוללת מגוון רחב של מוצגים שחלקם קשור ישירות לקרבות, כמו טכניקות בניית חפירות ושוחות וחלקם כולל פריטים אישיים של חיילים או מתנות שקיבלו מהבית. מבחינת מימד הזמן התצוגה מתייחסת לשנים שקדמו למלחמה והגורמים שהביאו לפריצתה, לתקופת המלחמה עצמה (1918-1914) ולהשפעת תוצאות המלחמה על אירופה והעולם בשנים שלאחריה. חדרי המוזיאון כוללים: החדר המרכזי המוקדש בעיקר לצייר הגרמני אוטו דיקס ומוצגות בו כ-50 מיצירותיו. דיקס, שהשתתף במלחמה הגדולה ואף נפצע בה חמש פעמים, מחה, דרך ציוריו, נגד האכזריות וחוסר התוחלת של המלחמה ונתפס כמי שמייצג רבים מבני דורו שראו את המלחמה הגדולה באור שלילי. החדר הראשון המתייחס לתקופה שלפני המלחמה ולגורמים שיצרו את הסכסוך והוא כולל מפות וחפצים מתארים את אירופה ואת המתחים שקדמו למלחמה. במיוחד מתמקדת התצוגה במצב באירופה באוגוסט 1914, חודש לפני המלחמה. החדר השני המתמקד בתקופה מפרוץ המלחמה ועד לקרב הסום (1916-1914). התצוגה כוללת דימוי של החזית וכולל מדים וכלי נשק המוצגים בבורות שנחצבו ברצפת החדר ומסמלים את החיים בשוחות. את העורף מייצגים ארונות תצוגה שבהם עיתונים, חפצים יומיומיים וסרטי תקופתיים הממחישים את הנושאים המרכזיים שהעסיקו את העורף של המדינות המעורבות במלחמה. החדר השלישי המתייחס לתקופה מקרב הסום ועד שביתת הנשק (1918-1916). המוצגים בחדר מנסים להמחיש את המשמעות של "מלחמת עולם" או "מלחמה טוטאלית". ארונות התצוגה מציגים את הגיוס הפסיכולוגי והכלכלי של האוכלוסייה האזרחית לטובת המאמץ המלחמתי. ברצפת החדר נחפרו בורות קוניים המייצגים מכתשים של פגזים וממחישים את פגיעותו של החייל לנוכח המאמצים הניכרים לפתח טכנולוגיות מלחמה חדשות. החדר הרביעי העוסק בתקופה שלאחר המלחמה ובתוצאות הסכסוך. המוצגים בחדר עוסקים במורכבות של התקופה שלאחר המלחמה ובהשפעותיה המרובות לטווח קצר וארוך, כמו גם בהנצחה פרטית ורשמית. בתצוגה מתייחסת גם לקשיים הפוליטיים והכלכליים שעמדו בפני גרמניה של תקופת ווימאר. החדר האורקולי המציג סרט באורך של כ-30 דקות המוקדש לקרב הראשון של הסום (יולי - נובמבר 1916). הסרט מוקרן על מסך גדול ומחולק לשלושה חלקים וכולל סרטי ארכיון ועדויות חיילים של שלושת המדינות הלוחמות (גרמניה, בריטניה וצרפת). בנוסף לתצוגות הקבועות מציג המוזיאון, מדי פעם, תצוגות זמניות מנקודות מבט היסטוריות, ספרותיות ואמנותיות. תערוכות אלה נוצרות מתוך מחקרים עדכניים, רכישות חדשות עבור המוזיאון, מתוך שיתוף פעולה עם אמנים ועוד. מחלקות המוזיאון הארכיון בנוסף לתצוגות, מנהל המוזיאון ארכיון הכולל מסמכים, ספרים, חוברות כרוכות, כ-2,700 צילומים היסטוריים וכ-70 שעות סרטי וידאו. מכון המחקר ב-1989, עוד במהלך הקמת המוזיאון, נוסד "מרכז המחקר הבינלאומי של מוזיאון המלחמה הגדולה". מרכז זה הוא ארגון ללא מטרות רווח שהוקם על ידי היסטוריונים כדי לבחון כיצד להסביר ולהציג את מלחמת העולם הראשונה במוזיאון העתידי. המרכז המשיך לפעול גם לאחר סיום בניית המוזיאון ומשימתו לקדם מחקר מדעי על מלחמת העולם הראשונה. המחקרים שהוציא המכון, בהתייחס למלחמה הגדולה, כוללים נושאים כמו מוביליות, תרבות, אלימות במלחמה, טראומה, מחקר סטטיסטי, ארכאולוגיה, צדק במלחמה, שימוש בנשק כימי ועוד. המחלקה החינוכית במוזיאון פועלת מחלקה חינוכית המורכבת ממורים שהושאלו מבתי ספר בצרפת והיא מציעה למורים ולתלמידים בבתי ספר יסודיים ותיכוניים משאבים חינוכיים, סדנאות, הכשרת מורים וחקירות ספרותיות של סופרים שנלחמו במלחמה. היא משמשת גם כמתווכת תרבותית עם קהילות בתי הספר. שירות לציבור המוזיאון פועל בשלוש שפות: אנגלית, צרפתית וגרמנית כשלמבקר מוצע מדריך אודיו חינמי בשפות אלו. אורך הדרכת האודיו כשעתיים ו-20 דקות. בנוסף להדרכה במוזיאון המוזיאון מציע המוזיאון ספרי עיון דרך חנות הספרים שלו. המוזיאון הותאם לנגישות בעלי מוגבלויות והוא כולל מסעדה גדולה. שיתופי פעולה המוזיאון משתף פעולה עם גופים לאומיים ובינלאומיים כמו "המינהל האזורי לענייני תרבות ומינהל המוזיאונים של צרפת", "Royal British Legion", "אגודת החזית המערבית בבריטניה" (Western Front Association in the United Kingdom), המוזיאון הלאומי של מלחמת העולם הראשונה בקנזס סיטי, ארצות הברית ועוד. המוזיאון חבר באיגוד הבינלאומי של אתרים ומוזיאונים של מלחמת העולם הראשונה (International Association of First World War Sites and Museums). שביל הזיכרון המוזיאון היה שותף לבניית "שביל הזיכרון" המחבר את העיר פרון (צר') (שנכבשה במלחמה על ידי הגרמנים) עם העיר אלבר (צר') (בה התארגנו הכוחות הבריטיים). שביל זה מסומן בשלטים הנושאים את פרח הפרג (שהפך לסמל הזיכרון לחללי המלחמה) והוא מוליך את המבקרים לאתרים משמעותיים, הקשורים למלחמה הגדולה, הכוללים מוזיאונים, אנדרטאות, שרידי שדות קרב, בתי קברות ומקומות זיכרון אחרים. האתרים האלו שייכים ללאומים רבים כמו בריטניה הגדולה, קנדה, אוסטרליה, דרום אפריקה, גרמניה, צרפת ועוד. מ-2008 ניתן להוריד, בחינם, מדריך אודיו ל"שביל הזיכרון" שהוכן על ידי ועדת התיירות של מחוז הסום. אתר מורשת עולמית משרד התרבות של חבל הסום פועל כדי לכלול את המוזיאון (יחד עם עוד 10 אתרי הנצחה באזור) כאתר מורשת עולמית של אונסק"ו. גלריה ראו גם מוזיאון המלחמה הגדולה במו לקריאה נוספת קישורים חיצוניים אתר האינטרנט הרשמי של מוזיאון המלחמה הגדולה בפרון מוזיאון המלחמה הגדולה בפרון, ברשת החברתית פייסבוק מוזיאון המלחמה הגדולה בפרון, ברשת החברתית אינסטגרם מוזיאון המלחמה הגדולה, באתר משרד התרבות של חבל הסום (בצרפתית) מוזיאון המלחמה הגדולה, באתר משרד התרבות של צרפת (בצרפתית) מוזיאון המלחמה הגדולה, באתר icom-musees.fr (בצרפתית) מוזיאון המלחמה הגדולה, באתר cnas.fr (בצרפתית) מוזיאון המלחמה הגדולה, באתר tourisme-en-hautsdefrance.com (בצרפתית) מוזיאון המלחמה הגדולה, באתר somme-tourisme.com סיור במוזיאון המלחמה הגדולה בפרון, סרטון באתר יוטיוב, 2024 הסבר על תכולת המוזיאון בפרון, סרטון באתר יוטיוב, 2016 ביאורים הערות שוליים